A TANÁCS 1504/2004/EK RENDELETE
(2004. július 19.)
a kettős felhasználású termékek és technológia kivitelére vonatkozó közösségi ellenőrzési rendszer kialakításáról szóló 1334/2000/EK tanácsi rendelet módosításáról és naprakésszé tételéről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére;
tekintettel a Bizottság javaslatára,
mivel:
(1)
A Tanács 1334/2000/EK rendelete (1) előírja, hogy a Közösségből történő kivitelkor a kettős felhasználású termékeket (beleértve a szoftvert és technológiát) hatékony ellenőrzésnek kell alávetni.
(2)
Annak érdekében, hogy a tagállamok és a Közösség teljesíteni tudja nemzetközi kötelezettségvállalásait, az 1334/2000/EK rendelet I. melléklete meghatározza az e rendelet 3. cikkében említett kettős felhasználású termékek és technológiák közös jegyzékét, amely rendelet végrehajtja a kettős felhasználású termékek ellenőrzésére vonatkozóan az elfogadott nemzetközi megállapodásokban előírt rendelkezéseket, így különösen a Wassenaari Megállapodást, a Rakétatechnológiai Ellenőrzési Rendszert, a Nukleáris Szállítók Csoportját, az Ausztrália Csoportot és a Vegyifegyver-tilalmi Egyezményt.
(3)
Az 1334/2000/EK rendelet 11. cikke előírja, hogy az említett rendelet I. és IV. mellékletét a tagállamok által a nemzetközi atomsorompó-rendszerek és exportellenőrzési megállapodások részeseiként vagy a vonatkozó nemzetközi szerződések megerősítésével elfogadott vonatkozó kötelezettségeknek és vállalásoknak, illetve ezek módosításainak megfelelően naprakésszé kell tenni.
(4)
Azon változtatások figyelembevétele érdekében, amelyeket a Wassenaari Megállapodás, az Ausztrália Csoport és a Rakétatechnológiai Ellenőrzési Rendszer fogadott el azt követően, hogy a rendeletet a 2003. január 27-i 149/2003/EK rendelet (2) módosította, az 1334/2000/EK rendelet I. mellékletét módosítani kell.
(5)
A 885/2004/EK tanácsi rendelet módosította az 1334/2000/EK rendelet II. mellékletének 3. részét annak érdekében, hogy a Cseh Köztársaságot, Magyarországot és Lengyelországot törölje azon országok listájáról, amelyekre a közösségi kiviteli engedélykötelezettség vonatkozik.
(6)
Az exportellenőrzési hatóságok és a piaci szereplők tevékenységének megkönnyítése érdekében szükség van az 1334/2000/EK rendelet mellékleteinek naprakésszé tett, egységes szerkezetbe foglalt változatának közzétételére, figyelembe véve mindazon módosításokat, amelyeket a tagállamok a 2002 december és 2003 december közötti időszakban nemzetközi fórumokon fogadtak el.
(7)
Az 1334/2000/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 1334/2000/EK rendelet mellékleteinek helyébe e rendelet mellékletének a szövege lép.
2. cikk
Ez a rendelet az Európai Unió Hivatalos Lapjában történő kihirdetését követő harmincadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 19-én.